**СЛУЖБА СВЯЩЕННОМУЧЕНИКУ НИКОЛАЮ ЛЮБОМУДРОВУ**

(с. Лацкое)

**НА ВЕЛИ**́**ЦЕЙ ВЕЧЕ**́**РНИ**

Блаже́н муж: 1-й антифо́н.

На «Го́споди воззва́х…» стихи́ры на 8, глас 8: Подо́бен: «О пресла́внаго чудесе́!»

Священному́чениче Нико́лае,/ ты на Све́тлую седми́цу бытие́ от Го́спода восприя́л еси́,/ бла́га вре́менныя во уме́ты вмени́в,/ в непре­ста́нных труда́х, поста́х и моли́твах житие́ провожда́ше,/ я́ко и́стинный раб Христо́в тала́нты приумно́жил еси,/ па́ству от сете́й де́монских ве́рно охраня́ше,/ те́мже блаже́нство ра́йское улучи́л еси́,/ и ны́не на Небеси́ ве́чныя нетле́нныя Па́схи причаща́яся,// мо́лишися о спасе́нии душ на́ших.

Священному́чениче Нико́лае,/ ты в житии́ твое́м Христу́ упо­до́бился еси́,/ я́ко в не́кое зерца́ло Пра́вды,/ в за́поведи Бо́жии ум и се́рдце устремля́л еси́,/ сего́ ра́ди от Исто́чника жи́зни и бессме́ртия/ то́ками благода́ти исполня́лся еси́,/ си́ми же напоя́еши всех/ с ве́рою к тебе́ притека́ющих// и мо́лишися о спасе́нии душ на́ших.

Священному́чениче Нико́лае,/ ты я́ко заря́ живоно́сная/ в Яросла́вском кра́е возсия́л еси́,/ свет прие́мля от Со́лнца Пра́вды Христа́,/ ще́дро на зе́млю сию́ излива́я,/ освеща́вши ны гре́шныя,/ я́ко в се́ни сме́ртной седя́щии/ и тя приле́жно умоля́ющия// о спасе́нии душ на́ших.

Сла́ва, глас 1: Подо́бен: «Небе́сных чино́в»:

Весели́тся ны́не ликовству́я Це́рковь Христо́ва,/ и ра́дуются а́нгельския си́лы небе́сныя,/ пра́зднуя па́мять твою́ ангелоподо́бный Ни­ко́лае,/ и мы с весе́лием воспева́ем ти:/ ра́дуйся добропобе́дный му́чениче,/ любо́вию и смире́нием зло́бу и кова́рство де́монския побе­ди́вший,/ и вене́ц побе́дный от Христа́ восприя́вший,// Его же моли́ дарова́ти нам мир и ве́лию ми́лость.

И ны́не: Богородичен, глас то́йже:

Всеми́рную сла́ву,/ от челове́к Прозя́бшую,/ и Влады́ку Ро́ждшую,/ Небе́сную Дверь, воспои́м Мари́ю Де́ву,/ Безпло́тных песнь, и ве́рных удобре́ние:/ Сия́ бо яви́ся Не́бо, и Храм Божества́:/ Сия́ прегражде́ние вражды́ разруши́вши,/ мир введе́, и Ца́рствие отве́рзе./ Сию́ у́бо иму́ще ве́ры Утвержде́ние,/ Побо́рника и́мамы из Нея́ Ро́ждшагося Го́спода./ Дерза́йте у́бо, дерза́йте лю́дие Бо́жии:/ и́бо Той победи́т враги́,// я́ко Всеси́лен.

Вход. Проки́мен дне.

Прему́дрости Соломо́новы чте́ние.

Пра́ведных ду́ши в руце́ Бо́жией,/ и не прико́снется их му́ка./ Непщева́ни бы́ша во очесе́х безу́мных умре́ти,/ и вмени́ся озлобле́ние исхо́д их./ И е́же от нас ше́ствие сокруше́ние, они́ же суть в ми́ре./ И́бо пред лице́м челове́ческим а́ще и му́ку прии́мут,/ упова́ние их безсме́ртия испо́лнено./ И вма́ле нака́зани бы́вше,/ вели́кими благоде́тельствовани бу́дут,/ я́ко Бог искуси́ я́, и обре́те их досто́йны Себе́./ Я́ко зла́то в горни́ле, искуси́ их/ и, я́ко всепло́дие же́ртвенное, прия́т я́./ И во вре́мя посеще́ния их возсия́ют/ и, я́ко и́скры по сте́блию поте­ку́т./ Су́дят язы́ком и облада́ют людьми́,/ и воцари́тся Госпо́дь в них во ве́ки./ Наде́ющиися Нань разуме́ют и́стину,/ и ве́рнии в любви́ пребу́дут Ему́,/ я́ко благода́ть и ми́лость в преподо́бных Его́// и посеще́ние во избра́нных Его́.

Прему́дрости Соломо́новы чте́ние.

Пра́ведницы во ве́ки живу́т, и в Го́споде мзда их, попече́ние их у Вы́шняго. Сего́ ра́ди прии́мут ца́рствие благоле́пия, и вене́ц добро́ты от руки́ Госпо́дни: зане́ десни́цею покры́ет я́, и мы́шцею защити́т их. Прии́мет всеору́жие рве́ние Свое́, и вооружи́т тварь в месть враго́м. Облече́тся в броня́ пра́вды, и возложи́т шлем, суд нелицеме́рен. Прии́мет щит непобеди́мый, преподо́бие: поостри́т же напра́сный гнев ору́жие: спобо́рет же с Ним мир на безу́мныя. По́йдут праволу́чныя стре́лы мо́лниины, и я́ко от благокру́гла лу́ка облако́в, на наме́рение полетя́т. И от каменоме́тныя я́рости, испо́лнь паду́т гра́ды. Вознегоду́ет на них вода́ морска́я, ре́ки же потопя́т я́ на́гло. Сопроти́в ста́нет им дух си́лы, и я́ко ви́хор разве́ет их: и опустоши́т всю зе́млю беззако́ние, и злоде́йство преврати́т престо́лы си́льных. Слы́шите у́бо ца́рие и разуме́йте, навы́кните судии́ конце́в земли́. Внуши́те держа́щии мно́жества, и гордя́щиися о наро́дех язы́к. Я́ко дана́ есть от Го́спода держа́ва вам, и си́ла от Вы́шняго.

Прему́дрости Соломо́новы чте́ние.

Пра́ведник, а́ще пости́гнет сконча́тися, в поко́и бу́дет. Осу́дит же пра́ведник умира́яй живу́щия нечести́выя. У́зрят бо кончи́ну пра́веднаго и не разуме́ют, что совеща́ша о нем, я́ко пове́ржет Госпо́дь нечести́выя безгла́сны ниц и поколе́блет их от основа́ний, и до после́дняго исче́знут в боле́зни, и па́мять их поги́бнет. Прии́дут бо в помышле́ние согреше́ний свои́х ужа́сни, и обличи́т их сопроти́в беззако́ния их. Тогда́ ста́нет в дерзнове́нии мно́зе пра́ведник пред лице́м оскорби́вших его́ и отмета́ющих труды́ его́. Ви́девше же его́, смяту́тся стра́хом мно́гим и ужа́снутся о пресла́внем спасе́нии его́. Реку́т бо в себе́, ка́ющеся, и в тесноте́ ду́ха воздо́хнут и реку́т: сей бе, его́же име́хом не́когда в посме́х и в при́тчу поноше́ния, безу́мнии, житие́ его́ вмени́хом неи́стово и кончи́ну его́ безче́стну. Ка́ко вмени́ся в сыне́х Бо́жиих, и во святы́х жре́бий его́ есть? У́бо заблуди́хом от пути́ и́стиннаго, и пра́вды свет не облиста́ нам, и со́лнце не возсия́ нам. Беззако́нных испо́лнихомся стезь и поги́бели, и ходи́хом стези́ непрохо́дны, пути́ же Госпо́дня не разуме́хом.

На литии́ Стихи́ры глас 2, подо́бен: «Егда́ от дре́ва»:

Яросла́вския земли́ прозябе́ние,/ произра́стший до́лу небе́сный цве́те,/ в вене́ц Сла́вы Бо́жии,/ и́же есть сонм новому́ченик росси́йских,/ десни́цею Бо́жией пречу́дне вплете́нный,/ мно́гими доброде́тельми ди́вно благоуха́ющий,/ наипа́че же любо́вию ко Христу́ при́сно сия́ющий,/ священному́чениче Нико́лае,// моли́ спасти́ся нам.

Я́ко ветвь благопло́дная, любо́вно привита́я к лозе́ И́стинной/ приме́ром доброде́тельного жития́ по Бо́зе/ край оте́ческий уплодоноси́л еси́/ и я́ко сотвори́вый и научи́вый/ Ца́рствие Небе́сное унасле́довал еси́/ и сы́ном Све́та соде́ялся еси́/ сподо́би и ны све́том Христо́вым просвети́тися/ и плода́ми доброде́телей обогати́тися,// священному́чениче Нико́лае пресла́вный.

Све́тлую па́мять твою́,/ ве́рный иере́е Бо́жий, торжеству́я,/ дерзнове́нно мо́лим тя,/ священному́чениче Нико́лае,/ воздежи́ преподо́бныя ру́це твои́/ очи́щенныя честно́ю кро́вию твое́ю/ и вознеси́ ко Го́споду/ те́плыя моли́твы за ны гре́шныя// да́бы спасти́ся нам.

Сла́ва, глас 5, подо́бен: «Ра́дуйся»:

Бесце́нными би́серы ри́зы своя́ украси́л еси́/ ще́дро ороси́ша кровьми́ зе́млю Ла́цкую/ ороси́ на́ша сердца́ благода́тию духо́вною/ испроси́ у Го́спода доброде́тельнаго жития́ с ве́рою тя почита́ющим,/ священному́чениче Нико́лае,/ да просвети́тся одея́ние душ на́ших/ и всели́мся во дворы́ Госпо́дни// исповеда́тися и́мени Его́.

И ны́не: Богородичен, глас то́йже.

На стихо́вне стихи́ры, глас 5: подо́бен «Ра́дуйся»:

Ра́дуйся, пресла́вный иере́е Бо́жий,/ я́ко путь твой на Не́бо/ два вели́ких столпа́ ве́ры освяти́ша,/ святи́тель Ти́хон тя с любо́вию благослови́ша,/ и Иоа́нн па́стырь Кроншта́дский си́лою моли́твы своея́/ из па́сти сме́рти исхити́ша/ и здра́ва сотвори́ша,/ и ны́не вку́пе с ни́ми на Небесе́х пребыва́еши/ и ли́це Тро́ицы вы́ну зри́ши,// священному́чениче Нико́лае, моли́ о нас гре́шных.

Стих: Честна́ пред Го́сподем/ смерть преподо́бных Его́.

Ра́дуйся, Це́рковь Христо́ва,/ обрета́я но́вый адама́нт духо́вный/ сокро́вищницу Сла́вы Бо́жией попо́лнивший,/ священному́ченика Нико́лая,/ на алта́рь Ве́ры себя́ в же́ртву всесожже́ния прине́сшаго/ и с любо́вию за Христа́ закла́вшагося// и своя́ уби́йцы благослови́вшего.

Стих: Пра́ведник я́ко фи́никс процвете́т,/ я́ко кедр и́же в Лива́не умно́жится.

Сра́дуйся, у́мный све́те на земли́ возсия́вший,/ тьму безбо́жия посрами́вший,/ Сло́во Бо́жие наро́ду возвести́вший,/ мно́гия о́вцы слове́сныя от поги́бели ве́чныя изба́вившими на путь спасе́ния наста́вивший/ просвеща́й и ны́не нас благода́тию Ду́ха Свята́го,/ священному́чениче Нико́лае,// да очи́стимся от грехо́вныя скве́рны.

Сла́ва, глас 6: подо́бен «Все отло́жше»:

Дана́ ти от Бо́га власть грехи́ разреша́ти,/ священному́чениче Нико́лае,/ разреши́ вери́ги грехо́в и прегреше́ний на́ших,/ очи́сти сердца́ на́ша,/ да́бы написа́лося на них златы́ми бу́квами имя Христо́во// и соде́ялося воскресе́ние душ на́ших.

И ны́не: Богородичен, глас то́йже:

Творе́ц и Изба́витель мой, Пречи́стая,/ Христо́с Госпо́дь из Твои́х ложе́сн проше́д,/ в мя Оболки́йся,/ пе́рвыя кля́твы Ада́ма свободи́./ Те́мже Ти, Всечи́стая,/ я́ко Бо́жии Ма́тери же и Де́ве,/ вои́стинну вопие́м немо́лчно:/ ра́дуйся А́нгельски, ра́дуйся, Влады́чице,/ Предста́тельство и Покро́ве,// и Спасе́ние душ на́ших.

Тропа́рь, глас 4:

Возлюби́л еси́ Христа́ па́че живота́ своего́,/ доброде́тельный о́браз жития́ показу́я,/ и́стинный па́стырь ча́дам духо́вным яви́лся еси́,/ в богобо́рческое вре́мя лихо́е/ к благоче́стию и ве́ре наро́д призыва́л еси́,/ и́стину уче́ния му́ченическою кончи́ною запечатле́л еси́,/ убива́ющих тя с любо́вию благословля́я,/ зе́млю Ла́цкую кровьми́ свои́ми освяти́л еси́,/ и ны́не со святы́ми му́ченики Яросла́вскими/ моли́твенник за зе́млю Ру́сскую яви́лся еси́,// священному́чениче Нико́лае, моли́ спасти́ся душа́м на́шим.

**НА У**́**ТРЕНИ**

На «Бог Госпо́дь…»:Тропа́рь свята́го два́жды,

Сла́ва: и ны́не: Богоро́дичен воскре́сный, глас 4:

Е́же от ве́ка утае́ное/ и А́нгелом несве́домое та́инство,/ Тобо́ю, Богоро́дице, су́щим на земли́ яви́ся Бог,/ в несли́тном соедине́нии воплоща́емь,/ и Крест во́лею нас ра́ди восприи́м,/ и́мже воскреси́в первозда́ннаго,// спасе́ от сме́рти ду́ши на́ша.

По 1-ом стихосло́вии седа́лен, глас 2:

В селе́ Ла́цком обре́л еси́ поко́й и спасе́ние, соде́лался еси́ моли́твенник неусы́пный за зе́млю сию́, и́стинный дру́же Христо́в, священному́чениче Нико́лае, моли́ спасти́ся всем с ве́рою к тебе́ притека́ющим.

Сла́ва, и ны́не, Богоро́дичен:

Рождество́м Твои́м вселе́нная освяти́ся и естество́ челове́ческое пречу́дне обнови́ся, и́мя твое́ пресла́вным в ро́ды родо́в нарече́ся, Пречи́стая Влады́чице, моли́, Его́же нетле́нно родила́ еси́ Христа́ Бо́га, от сме́рти грехо́вныя нам изба́витися и в Жизнь ве́чную спасти́ся.

По 2-ом стихосло́вии седа́лен, глас 8:

У Престо́ла Бо́жия при́сно стоя́щий, я́ко свеща́ на све́щнице тве́рди Небе́сней, десни́цею Госпо́дней возже́нная, моли́твами непреста́нно Влады́ку умилостивля́ющий, священному́чениче Нико́лае, вку́пе с новому́ченики Яросла́вскими, моли́ Бо́га, Его́же лице́ пред собо́ю вы́ну зри́ши, поми́ловатися душа́м на́шим.

Сла́ва, и ны́не, Богоро́дичен:

Грехо́вною тьмо́ю облежи́мы к тебе́ взыва́ем, Пресвята́я Богоро́дице, предста́тельствуй за ны ко Го́споду, Его́же на руку́ твое́ю пресла́вно носи́вшая, на херуви́мех стра́шных седя́щаго и серафи́мами воспева́емаго, да омы́ет нас слеза́ми покая́ния и да поми́лует в день Су́дный.

По полиеле́и седа́лен, глас 6:

О па́стве свое́й неусы́пное попече́ние име́я, соблюда́л еси́ це́лостным ста́до Христо́во, пропове́данием Сло́ва Бо́жия о́ное оби́льно пополня́л еси́, путе́м те́сным и ско́рбным в блаже́нство ве́чное неукло́нно ше́ствовал еси́, путь слове́сным овца́м показу́я, иере́е Бо́жий пресла́вный и му́чениче Христо́в добропобе́дный, помози́ и нам соде́латися досто́йными Ца́рствия Небе́снаго.

Сла́ва, и ны́не, Богоро́дичен:

Проро́ки сла́вными провозвеще́нная, оби́льно Ду́ха Свя́та испо́лненная. Пречи́стая Богоро́дице, Христа́ Бо́га и́стинная Ма́ти и Присноде́ва пресла́вная, моли́ оставле́ние прегреше́ний нам дарова́ти и наста́ви нас на путь покая́ния.

Велича́ние:

Велича́ем тя,/ священному́чениче о́тче наш Нико́лае,/ и чтим за испове́дание Христо́во страда́ния твоя́,/ я́же во утвержде́ние на Руси́ Правосла́вия// претерпе́л еси́.

Псало́м избра́нный:

Свяще́нницы Твои́ облеку́тся в пра́вду, и преподо́бнии Твои́ возра́дуются.

Пове́м и́мя Твое́ бра́тии мое́й, посреде́ Це́ркве воспою́ Тя.

Прииди́те, ча́да, послу́шайте мене́, стра́ху Госпо́дню научу́ вас.

Возненави́дех це́рковь лука́внующих, и с нечести́выми не ся́ду.

Проки́мен, глас 4-й: Проидо́хом сквозе́ огнь и во́ду/ и изве́л еси́ ны в поко́й;

Стих: Разже́гл ны еси́, я́коже разжиза́ется сребро́.

Ева́нгелие от Матфе́я, зача́ло 36, Х, 16-22.

Сла́ва: Моли́твами священному́ченика Никола́я…

И ны́не: Моли́твами Богоро́дицы…

По 50-м псалме́ стихи́ра, глас 6: подо́бен «Все отло́жше»:

Подвиза́лся еси́ до́брым по́двигом ве́ры/ стремля́ся за Жизнь ве́чную,/ в о́ную же и при́зван еси́/ за до́брое испове́дание и́мени Христо́ва/ в Небе́сныя оби́тели ра́йския пресели́лся еси́/ иде́же со все́ми святы́ми досто́йно весели́шися,/ священному́чениче Нико́лае, сла́вне,/ моли́ Бо́га грехо́в оставле́ние нам пода́ти// и ве́лию ми́лость.

КАНО́Н, глас 2.

Его́же краегранесие: Искуси́л мя еси́, и не обре́теся во мне непра́вда.

Песнь 1.

Ирмо́с: Гряди́те, лю́дие,/ пои́м песнь Христу́ Бо́гу,/ разде́льшему мо́ре и наста́вльшему лю́ди,/ я́же изведе́ из рабо́ты еги́петския,// я́ко просла́вися.

Припев: Священному́чениче отче наш Нико́лае, моли́ Бо́га о нас.

Изве́л еси́ Христо́с из темни́цы ду́шу твою́,/ егда́ восста́ша на тя князь зло́бы поднебе́сной,/ не убоя́лся еси́ мучи́телей убива́ющих те́ло твое́,/ ду́ши же не могу́щих уби́ти.

Свя́те иере́е Бо́жий,/ изведи́ из темни́цы страсте́й ду́шу мою́, грехми́ и похоте́нии бесслове́сными обдержи́му,/ да не озира́ется вспять, а простира́ется в пре́дняя,/ да́бы не впа́сти в рабо́ту еги́петскую плинфоде́лания мы́сленнаго.

Кра́сная ми́ра сего́ я́же за бла́га почита́ются, оплева́л еси́,/ путь те́сный и ско́рбный возлюби́ша,/ хра́мом живу́щаго в тебе́ Ду́ха Свята́го соде́лался еси,/ и в Ца́рствие Небе́сное со сла́вою всели́лся еси́.

Богоро́дичен: Ублажа́ют Тя вси ро́ди, Де́во Пренепоро́чная,/ Престо́лом Бо́жиим сла́вне соде́лавшаяся,/ житие́ спаси́тельное, с ве́рою притека́ющим к Тебе́,/ подаю́щая и предста́тельствующая за ны ко Го́споду.

Песнь 3.

Ирмо́с: Утверди́ нас в Тебе́, Го́споди,/ дре́вом умерщвле́й грех,/ и страх Твой всади́// в сердца́ нас, пою́щих Тя.

Совле́клся еси́ ве́тхаго челове́ка с дея́ньми его́/ и обле́клся еси́ в но́ваго по о́бразу созда́вшаго тя, преподо́бне о́тче,/ помози́ и нам ски́нуть ве́тхое ру́бище грехо́в и страсте́й/ и омы́тися слеза́ми покая́ния.

И́же прия́л еси́ свяще́нство, со стра́хом Бо́жиим Престо́лу предстоя́ще,/ с ве́лиим тре́петом Бескро́вную Же́ртву вкуша́л еси́,/ и́стинный иере́е Бо́жий, ны́не же на Небеси́ нетле́нныя пи́щи насыщая́ся,/ моли́ся о нас гре́шных.

Ликовству́ет Це́рковь Христо́ва,/ пра́зднуя святу́ю па́мять твою́, священному́чениче Нико́лае,/ услы́ши у́бо моле́ние на́ше с ве́рою к тебе́ возноси́мое,/ испроси́ нам у Го́спода вся потре́бная ко спасе́нию.

Богоро́дичен: Ма́ти Све́та рождество́м свои́м вселе́нную освяти́ла еси́, Богоро́дице Де́во,/ освяти́ се́рдце мое́ благода́тию духо́вною,/ да изобрази́тся в нем Христо́с.

Седа́лен, глас 4:

Одебеле́ бо се́рдце люде́й сих,/ егда́ убива́ша тя, страстоте́рпче Христо́в Нико́лае,/ повеле́ша ти лице́ отврати́ти,/ да́бы со стра́хом не взира́ти на све́тлый лик твой,/ ве́рою и любо́вию сия́ющий и уби́йц свои́х благословля́ющий.

Сла́ва, и ны́не, Богоро́дичен:

Просия́ша сердца́ челове́ческия и испо́лнишася благодаре́ния,/ егда́ То́лгская ико́на Твоя́ на возду́се преди́вно яви́шася,/ дарова́ся нам в по́мощь и заступле́ние, Пречи́стая Влады́чице,/ и ны́не к ней с любо́вию притека́ем, утеше́ния и по́мощи прося́ще.

Песнь 4.

Ирмос: Услы́шах, Го́споди,/ сла́вное Твое́ смотре́ние// и просла́вих, Человеколю́бче, непостижи́мую Твою́ си́лу.

Я́ко свети́ло благоче́стия,/ в кра́е сем благода́тном возсия́л еси́,/ тьму безбо́жия разори́ша,/ просвеща́л еси́ сердца́ ве́рных Све́том Христо́вым,/ просвети́ одея́ние души́ моея́, и́стинный па́стырю до́брый.

Егда́ полцы́ де́монския восста́ша на тя,/ научи́ша лю́ди злонра́вныя уби́ти тя, о́тче Нико́лае,/ ты си́лою Бо́жиею укрепля́емый непоколеби́мо пред лице́м сме́рти стоя́л еси́,/ моля́ Бо́га о проще́нии враго́в свои́х.

Су́дный день стра́шный помышля́ю,/ егда́ Ве́тхий де́ньми ся́дет на Престо́ле,/ и кни́ги со́вестныя разгну́тся, и неради́вое житие́ мое́ обличи́тся,/ о́тче священному́чениче Нико́лае, к тебе́ обраща́ю сле́зную моли́тву,/ предста́тельствуй за мя ко Го́споду.

Богоро́дичен: И́мам Тя моли́твенницу чу́дную и предста́тельницу кре́пкую, Всесвята́я Богоро́дице,/ во утро́бе де́встенней человеколю́бца Христа́ та́инственно всели́вшая,/ последи́ же ми́ру яви́вшая,/ рождество́м твои́м вси земноро́днии возвесели́шася,/ от сме́рти го́рькия изба́вишася,/ во вре́мя живота́ моего́ не оста́ви мя, Де́во Всепе́тая,/ и возду́шных мыта́рств изба́ви мя, Непобеди́мая Побе́до.

Песнь 5.

Ирмо́с: Све́та пода́телю/ и веко́в тво́рче, Го́споди,/ во све́те Твои́х повеле́ний наста́ви нас:// ра́зве бо Тебе́ ино́го Бо́га не зна́ем.

Испове́даше И́мя Христо́во да́же до сме́рти,/ пропове́дником Жи́зни ве́чныя яви́лся еси́,/ угото́ваша ду́шу свою́ во искуше́ние,/ прия́л еси́ вене́ц побе́дный от всех благи́х Пода́теля,/ Ему́же моли́ся о чту́щих па́мять твою́.

Ничто́же возмого́ша отлучи́ти тя от любви́ Христо́вой,/ егда́ вся вре́менная бла́га отри́нул еси́,/ устремля́я у́мное о́ко души́ твоея́ в Иерусали́м Го́рний,/ иде́же вси святи́и упокоева́ются,/ в Све́те Невече́рнем лучеза́рно сия́ющи.

Еле́нь доброзра́чный устремля́лся еси́ на исто́чницы водны́я Боже́ственнаго Писа́ния,/ напая́я ду́шу свою́ благоче́стием,/ последи́ же сам соде́лался еси́ исто́чником благода́ти духо́вней,/ е́ю же ще́дро напая́еши всех с ве́рою в моли́тве к тебе́ притека́ющих.

Богоро́дичен: Освяти́вшая зе́млю Яросла́вскую/ чудотво́рныя ико́ны То́лгския явле́нием, Пресвята́я Богоро́дице,/ освяти́ помышле́ния серде́ц на́ших, /упова́ющих на неизрече́нную ми́лость Твою́.

Песнь 6.

Ирмо́с: В бе́здне грехо́вней валя́яся,/ неизсле́дную милосе́рдия Твоего́ призыва́ю бе́здну,// от тли, Бо́же, мя возведи́.

Боже́ственных све́тлостей учи́телю,/ неле́ностно па́ству свою́ в За́поведех Христо́вых наставля́вший/ и житие́м доброде́тельным сие́ уче́ние утвержда́вший,/ богому́дре о́тче Нико́лае, утверди́ нас в ве́ре Правосла́вной.

Ра́зум соверше́н стяжа́л еси́,/ егда́ пред лице́м сме́рти Христа́ не отре́клся еси́,/ и све́том ева́нгельским просвеща́емь во страда́нии свое́м Ему́ уподо́бился еси́, взыва́я:/ Прости́ им, не ве́дают, что творя́т.

Егда́ Ио́на из чре́ва ки́това неотсту́пно вопия́л еси́ Ти, Го́споди, поми́лова его́,/ та́ко и ны́не вопию́ к Тебе́, Спа́се мой,/ моли́твами всех святы́х Твои́х и священному́ченика Никола́я, поми́луй и спаси́ мя.

Богоро́дичен: Та́инство неизрече́нное па́че смы́сла сотвори́шася,/ егда́ на́йде на тя Дух Святы́й,/ и во утро́бе твое́й де́вственней, Пречи́стая, Свет от Све́та возсия́л еси́,/ вселе́нную всю освети́ша, естество́ челове́ческое измени́л еси́,/ моли́ Христа́ Бо́га, Его́же неболе́зненно родила́ еси́,/ вереи́ грехо́в мои́х сокруши́ти.

Конда́к, глас 5:

Живоно́сный Лик Христо́в/ в се́рдце свое́м запечатле́ше,/ а́нгелов небе́сных житие́м возра́довал еси́,/ де́монския же полки́ посрами́л еси́,/ егда́ служи́тели их лю́тыя убива́ша тя,/ тве́рдо, а́ки а́гнец незло́бивый стоя́л еси́,/ любо́ви вели́кую доброде́тель охраня́ше,/ я́ко во́ин добропобе́дный/ небе́сному во́инству сопричте́н еси́,/ сла́вне му́чениче Нико́лае,/ иере́е Бо́жий,// спобори́ стужа́ющих нам.

И́кос

Ра́дуге многоцве́тной подо́бяся,/ доброде́тельми мно́гими преиспещре́н,/ Свет Христо́в ми́ру возвеща́я,/ благода́тию сердца́ ве́рных пита́вши и любо́вию,/ я́ко со́лнце озаря́вши, подвиза́я нас вопи́ти тебе́:/ ра́дуйся, солнцеподо́бный Нико́лае,/ тьмы безбо́жныя победи́телю и И́стины ве́рный служи́телю.

Песнь 7.

Ирмо́с: О́бразу злато́му на по́ле Деи́ре служи́му,/ трие́ Твои́ о́троцы небрего́ша безбо́жного веле́ния,/ посреди́ же огня́ вве́ржени, ороша́еми поя́ху,// благослове́н ecи́ Бо́же оте́ц на́ших.

Егда́ же глаго́лал еси́: на́ше бо житие́ на Небесе́х есть,/ с любо́вию поуча́я па́ству Христо́ву,/ ти́и же в помышле́нии серде́ц свои́х тогда́ умиле́нно воспева́ху ве́чно Живу́щему:/ Благослове́н еси́ Бо́же оте́ц на́ших.

Сло́во ва́ше да быва́ет всегда́ во благода́ти,/ му́дро поуча́л еси́ вве́ренное тебе́ ста́до ове́ц слове́сных,/ сам же благода́тию оби́льно испо́лнен,/ благода́рным се́рдцем Бо́гу воспева́л еси́:/ благослове́н еси́ Бо́же оте́ц На́ших.

Я́ко дарова́ся ти, по сло́ву боже́ственнаго Па́вла,/ е́же о Христе́ не то́кмо е́же в Него́ ве́ровати,/ но и е́же по Нем страда́ти,/ о́тче всехва́льне Нико́лае, умоли́, Его́же ра́ди и смерть прия́л еси́,/ дарова́ти нам се́рдце люботру́дное во взыска́ние Его́, да благода́рно воспои́м:/ благослове́н еси́ Бо́же оте́ц на́ших.

Богоро́дичен: Всеблага́я Ма́ти милосе́рднаго Бо́га ро́ждшая,/ милосе́рдия ко всем гре́шным преиспо́лненная,/ ми́лостива сотвори́ся на проше́ния на́ша,/ умоли́ Христа́ Бо́га дарова́ти оставле́ние грехо́в всем с ве́рою пою́щим:/ благослове́н еси́ Бо́же оте́ц на́ших.

Песнь 8.

Ирмо́с: В пещь о́гненную ко отроко́м евре́йским снисше́дшаго,/ и пла́мень в ро́су прело́жшаго Бо́га,/ по́йте дела́, я́ко Го́спода// и превозноси́те Его́ во вся ве́ки.

Обнови́ся, я́ко о́рля ю́ность твоя́,/ егда́ оста́вил еси́ жену́ и ча́да твоя́,/ и взяв крест свой, за Христо́м после́довал еси́,/ от злоде́йския руки́ безбо́жных убие́нный,/ жизнь ве́чную обре́л еси́, о́тче Нико́лае,/ моли́ спасти́ся нам.

Мно́зи суть зва́нные, ма́ло же избра́нных,/ возвеща́ет Сло́во Боже́ственнаго Писа́ния,/ ты же, о́тче свя́те Нико́лае,/ со избра́нными на Не́бе ца́рствуеши,/ умоли́ Христа́ Бо́га да и нас со избра́нными сопричте́т.

Нача́льника Жи́зни, Его́же трепе́щут херуви́ми и воспева́ют а́нгельския си́лы небе́сныя,/ соде́лался и́стинный друг и прича́стник ра́йскаго блаже́нства,/ Он же за по́двиг испове́дания дарова́ ти вене́ц неувяда́емый сла́вы.

Егда́ прии́дет Госпо́дь суди́ти вся племена́ людсти́и,/ тогда́ не и́мамы оправда́ния, злы́я дела́ сотво́рша,/ ты убо, отче преславне Николае,/ моли́ Христа́ Бо́га поми́ловатися душа́м на́шим,/ да услы́шим сло́во благо́е в день Су́дный.

Но́вая тварь соде́лался еси́ о Христе́, о́тче Нико́лае,/ егда́ проли́в кровь свою́, прия́л еси́ Дух, возне́сший тя в Небе́сныя оби́тели,/ иде́же с невеще́ственными а́нгельскими си́лами ве́чно сла́чвиши просла́вльшаго тя Ѓоспода.

Богоро́дичен: И́же в мир прии́де Тобо́ю, Всечи́стая, Жени́х душ и телес на́ших,/ па́че есте́ственно рожде́нный от Тебе́, Де́во Всехва́льная,/ обогати́ естество́ на́ше безсме́ртием,/ умоли́ Его́ дарова́ти нам воскресе́ние и спасе́ние душ на́ших.

Песнь 9.

Ирмо́с: От Бо́га Бо́га Сло́ва/ неизрече́нною му́дростию прише́дшего обнови́ти Ада́ма,/ я́дию в тле́ние па́дшаго лю́те,/ от святы́я Де́вы неизрече́нно воплоти́вшагося нас ра́ди,// ве́рнии, единому́дренно пе́сньми велича́ем.

Пресла́вная о́трасль честны́х роди́телей Иоа́нна и О́льги яви́лся еси́, богому́дре о́тче,/ с де́тских лет слы́ша Сло́во Бо́жие,/ любо́вию ко Христу́ распала́яся, возжела́ служи́ти Ему́,/ за сие́ от Го́спода возлю́бленный, в са́не свяще́нном у Престо́ла Его́ предстоя́л еси́.

Ре́вностный служи́тель Це́ркви Христо́вой Же́ртву Безкро́вную прино́сил еси́,/ еще́ сый на земли́, ны́не же на Небеси́, сла́достно Христа́ причаща́лся во блаже́нстве ве́чно пребыва́вши.

А́гнец Бо́жий незло́бивый, закла́нный в день па́мяти великому́ченика Арте́мия,/ А́гнцу, взе́млющему грехи́ ми́ра, уподо́бился еси́ и в Ца́рство ве́чныя ра́дости с весе́лием вшел еси́,/ иде́же со сла́вным му́чеником Арте́мием и все́ми святы́ми, мо́лишися о опасе́нии душ на́ших.

Восста́ша на тя а́дския си́лы, егда́ безбо́жныя вл́асти запрети́ша погребсти́ тя по христиа́нскому обы́чаю,/ убоя́хуся у́бо си́лы Ду́ха в тебе́ живу́ща и по сме́рти,/ оба́че ве́рнии ча́да Бо́жии погребо́ша тя, че́стне о́тче многострада́льне Нико́лае,/ воспева́я трисвяту́ю песнь у гро́ба твоего́.

Днесь воспомина́я страда́ние твое́, взира́я на святу́ю ико́ну твою́,/ мо́лим тя, о́тче святы́й Нико́лае,/ бу́ди нам помо́щник в жи́зни сей многомяте́жной/ и в бу́дущей жи́зни ве́чной предста́тельствуй за ны ко Го́споду неотсту́пно.

Богоро́дичен: А́ще и не́мощны есмы́ воспева́ти и прославля́ти пречестно́е и́мя твое́, Де́во Всепе́тая,/ грехми́ и страстьми́ мно́гими обурева́еми,/ оба́че на милосе́рдие твое́ взира́ющи с упова́нием к Тебе́ прибега́ем,/ умоля́й, вку́пе со все́ми святы́ми, Бога от вся́каго вреда́ враг ви́димых и неви́димых изба́витися нам.

Свети́лен.

Светоно́сный у́ме, страстоте́рпче Христо́в Нико́лае,/ к тебе́ ны́не возно́сим моле́ния на́ша,/ оживотвори́ ду́ши на́ша умерщвле́нные грехми́ и страстьми́ мно́гими,/ да просия́ет в сердца́х на́ших Свет Христо́в,/ и да сподо́бимся мы моли́твами твои́ми воскресе́ния ве́чнаго и ра́йскаго блаже́нства.

Сла́ва, и ны́не, Богоро́дичен:

Пречестны́м Твои́м Покро́вом покры́й нас, Де́во Пречи́стая,/ да изба́вимся Тобо́ю от бед и страсте́й и очи́стимся от грехо́вныя скве́рны./ Ты бо и́маши ве́лие дерзнове́ние ко Христу́ Бо́гу моли́тися о спасе́нии душ на́ших.

На хвали́тех стихи́ры, глас 2:

Рая́ Небе́снаго пресла́вный жи́телю,/ ве́рный дру́же Христо́в Нико́лае,/ а́нгельских умо́в собесе́дниче,/ и святы́х ли́ков сотаи́нниче/ за зе́млю Яросла́вскую те́плый моли́твенниче,/ за Це́рковь Правосла́вную ве́рный предста́телю// моли́ о всех, чту́щих святу́ю па́мять твою́.

Ра́йскаго сада́ цве́те прекра́сный/ в Небе́снем Вертогра́де деснице́ю Бо́жией насажде́нный,/ благоуха́ния духо́внаго преиспо́лненный,/ священному́чениче Нико́лае,/ ты же́ртвою испове́дничества Влады́ку уми́лостивил еси́// Ему́же моли́ся о спасе́нии душ на́ших.

Дарова́ся нам но́вый засту́пник и предста́тель/ в со́нме новому́ченик Яросла́вских пребыва́ющий/ я́ко звезда́ пресве́тлая, доброде́тельми сия́ющий,/ по́двигом испове́дания ве́ры благоуха́ющий// и вся ве́рныя сему́ науча́ющий.

Сла́ва, глас 6:

Соприча́стник ве́чныя Сла́вы,/ свя́те блаже́нне Нико́лае/ ны́не твою́ па́мять пра́зднующи,/ духо́вно весели́мся и мо́лим тя,/ приснопа́мятне иере́е Бо́жий,/ приими́ ны в любо0301чвь твою́,/ испроси́ нам у Го́спода си́лы духо́вныя на одоле́ние враг на́ших/ благода́ти сердца́ на́ша испо́лни,/ освяти́ помышле́ния// и ускори́ на по́мощь, всем призыва́ющим тя.

И ны́не, глас то́йже:

Досто́йно восхвали́ти Тя не могу́ще,/ превы́сшую па́че вся́кия сла́вы Царя́ Сла́вы ро́ждшую/ и Ра́дость всему́ ми́ру сотвори́вшую,/ ны́не мол́им Тя, Влады́чице Всехва́льная,/ умилосе́рдися на ны гре́шныя,// да́руй нам пре́жде конца́ покая́ние.

**НА ЛИТУРГИ́И**

Блаже́нны священному́ченика, песнь 3-я и 6-я – 8

Проки́мен священному́ченика, глас 7: Честна́ пред Го́сподем/ смерть преподо́бных Его́. Стих: Что возда́м Го́сподеви о всех, я́же воздаде́ ми?

Аллилу́иа, глас 2: Свяще́нницы Твои́ облеку́тся в пра́вду и преподо́бнии Твои́ возра́дуются. Стих: Бог нам Прибе́жище и Си́ла, Помо́щник в ско́рбех, обре́тших ны зело́.

Апо́стол: Рим, 99 зач., VIII, 28-39.

Ева́нгелие: Лк, 106 зач., XXI, 12-19, оконча́ние: «В терпе́нии ва́шем стяжи́те ду́ши ва́ша».

Прича́стен священному́ченика: «В па́мять ве́чную бу́дет пра́ведник…».

Моли́тва священному́ченику Никола́ю Любому́дрову

О, всехва́льный о́тче Нико́лае, и́стинный иере́е Бо́жий и добропобе́дный му́чениче Христо́в!/ Услы́ши у́бо ны́не моле́ние на́ше и ми́лостив сотвори́ся на проше́ния на́ша./ Ты, а́ще и жил еси́ на земли́, я́ко про́чии челове́цы, но а́нгельския дела́ твори́л еси́,/ неукло́нно За́поведи Бо́жия исполня́ше, мно́гия доброде́тели приобре́л еси́,/ в ве́ре и наде́жде укрепля́лся, последи́ же и вы́сшую их, любо́вь, стяжа́л еси́./ Егда́ зло́бныя мучи́тели тя убива́ша, я́ко а́гнца незло́биваго,/ ты, помина́я Сло́во Бо́жие, враго́в свои́х с любо́вию благослови́л еси́ и о проще́нии их Бо́га моли́л еси́./ За сие́ в Ца́рствии Небе́снем, иде́же ве́чная Любо́вь пребыва́ет, сла́вно воцари́лся еси́./ Священному́чениче Нико́лае, при́зри с высоты́ своея́ сла́вы на ны, гре́шныя лю́ди, с ве́рою ти моля́щиися,/ испроси́ нам у Го́спода ми́лости и по́мощи во бране́х духо́вных,/ да́руй нам кре́пость теле́сную для исполне́ния во́ли Бо́жией./ Церквам мир и благоде́нствие да́руй, архиере́ем му́дрость и си́лу,/ пас́тырем кро́тость, милосе́рдие и долготерпе́ние, па́стве послуша́ние,/ мона́шествующим смиренному́дрие и покая́ние и́стинное в сокруше́нии се́рдца,/ да вси просла́вим Отца́ на́шего, и́же на Небесе́х, и Единоро́днаго Его́ Сы́на, и Всесвята́го Ду́ха. Ами́нь.